22. schôdza NR SR - 11.deň - A. dopoludnia
Dátum: 2024-11-07
Poslanec: Vašečka, Richard (SLOVENSKO)
Druh vystúpenia: Vystúpenie

38. Ďakujem za rozpravu. Krátke zhrnutie, chcel by som apelovať na minimálne dve strany alebo poslancov dvoch strán, ktoré nesú v názve prívlastok sociálna demokracia, to je teda SMER - sociálna demokracia, HLAS - sociálna demokracia, pretože odborári, ktorí zastupujú týchto zamestnancov, ktorých sa tento zákon týka, to plne podporujú, súhlasia s tým a sociálne demokracie majú dobré vzťahy a počúvajú nahlas odborárov, takže toľko apel na dve veľké koaličné strany. Možno smerom k SNS apel na tie konzervatívne hodnoty, ale zase nechcem nikomu vstupovať naozaj do svedomia, opäť vieme, že v politike to má viacero súvislostí a čo sa týka teda liberálov, za ktorých vystúpil jeden poslanec, tak padlo tam niekoľko argumentov, ktoré krátko spomeniem, prvý, že zakazujeme ľuďom pracovať. Samozrejme, nezakazujeme, krátko som to povedal aj vo faktickej. Už dnes majú ľudia štandardne nastavený pracovný čas na päť dní. To znamená, ak niekto robí v nedeľu, tak nerobí napr. vo štvrtok, alebo v utorok, hej, a keď nebude robiť v nedeľu, tak bude robiť ten utorok alebo štvrtok, takže nikomu nezabraňujeme pracovať. Ďalšia vec, Slovensko je trhová ekonomika, kde ľudia, ktorí túžia veľa pracovať, aj si zarobiť, čo je úplne legitímne, môžu začať súkromne podnikať. Ja poznám viacerých ľudí, ktorí podnikajú práve v oblasti obchodu a taký človek, ktorý nezamestnáva niekoho iného, ale seba a vždy sa dajú tieto veci upraviť napr. v druhom čítaní, tak ako to spomínal pán poslanec Pročko, tak, samozrejme, vieme vyjsť v ústrety rozširovaniu takýchto možností. Samozrejme, keď je to pre niekoho vec jeho samého, jeho rodiny a takto im to vyhovuje a vie si celá tá rodina urobiť voľno iný deň, je to ich vec. My to nezakazujeme alebo neobmedzujeme z náboženských dôvodov, že chceme niekomu z náboženských dôvodov vnútiť tú nedeľu, ale preto, že pre drvivú väčšinu spoločnosti je to práve tá nedeľa, ten deň pracovného pokoja, tak to máme aj stanovené v zákonoch. Čiže nikomu nezakazujeme pracovať, prácu podporujeme, chceme ľuďom dať spoločné voľno vtedy, keď ho má drvivá väčšina spoločnosti. Nie je to zákon, ktorý by sa nikoho netýkal, alebo ktorý by spoločnosť neriešila, štatistiky hovoria, v obchode pracuje 300-tisíc zamestnancov, podľa štatistík 80 % z nich sú ženy, to znamená 240, ak dobre rátam, takže štvrť milióna žien, z ktorých mnohé sú matkami, tak myslím si, že to je dostatočne veľká skupina ľudí, o ktorých sa zaujímame. Ak hovoríme o tom, že niektorí chcú robiť v nedeľu, áno, určite je to tak, súhlasím s tým, ale my musíme pozerať na tých, ktorí nechcú a sú prinútení, preto je tam aj formulácia, že nemožno nariadiť prácu, pretože dnes možno v nedeľu nariadiť prácu a tí ľudia mnohí majú len iluzórnu slobodu, ale reálne si nemôže vybrať a musia pracovať v nedeľu. Týchto chceme chrániť. A posledná vec, taká, taká čerešnička na torte, ktorá ma naozaj, ale naozaj zaskočila, a to som si dal od asistentov vystrihnúť tú faktickú, pán poslanec Szalay z SaS, ktorý teda je, orientuje sa v oblasti zdravotníctva, kde všetka teda jemu česť, jeho znalostiam, ale tuto povedal vec, ktorá naozaj mi, poviem úprimne, tak obrazne, ovisla sánka, že povedal, že jeho vzorom je čínska kultúra nepretržitej práce a že tak musíme pracovať, aby sme dobehli Spojené štáty americké. Prepáčte, ja som veľmi rád, že sme v Európe a že podobne ako Švajčiari alebo Nemci, alebo Belgičania, máme a môžeme si dovoliť mať voľnú nedeľu, mať čas s rodinou, a zároveň byť na tom aj ekonomicky dobre. On spomínal prekvapenie Číňanov vo Švajčiarsku. Úprimne, ja budem radšej, ak bude Slovensko smerovať tou švajčiarskou cestou alebo nemeckou cestou, kde si dovolia a môžu dovoliť a dávno to tak majú, možno ani nikdy to inak nemali, že proste nedeľa je deň pracovného pokoja, tak ako formálne to máme aj my stanovené a nie chcieť ísť čínskou cestou, kde naozaj vieme o tom mnohí, že ľudia majú dva voľné dni v celom mesiaci, to znamená robia 28 dní, aj 12 hodín, aj 14 hodín. Naozaj toto nechceme, a preto my vychádzame z európskej kultúry, tento zákon je európsky, vyspelý a hovorí o tom, že to čo máme v Zákonníku práce, sa má uplatniť tam, kde naozaj nie je potrebné, aby sme tých ľudí, zvlášť tie matky s deťmi, hnali do práce. Prosím vás o podporu, ak budú nejaké pozmeňujúce návrhy v prípadnom druhom čítaní, spomeniem návrh Igora Matoviča o tom, aby sa teda príplatky presunuli na sobotu, tie 100-percentné. Samozrejme, súhlasíme, ak príde taký pozmeňujúci návrh a sme ho aj ochotní sami dať. V prípade živnostníkov, rodinných firiem, ktoré, návrh, ktorý hovoril pán poslanec Pročko, samozrejme, áno, ak je to potrebné upraviť, upravíme ho, radi ho podporíme, prijmeme, alebo aj sami podáme. A na koniec ešte som zabudol na jednu vec smerom k SaS, k liberálom, zástancom voľného trhu. Naozaj, ak veria tak v trh, tak potom sa nemusia obávať, lebo keď tie príplatky stratia, tak tí zamestnávatelia, tie reťazce ušetria peniaze, majú predsa nedostatok zamestnancov, tak trh to vyrovná tie mzdy, lebo bude tlak, že musia dať bežne v tých, v pondelok až sobotu takú mzdu, aby si udržali v dnešnej konkurencii zamestnancov, a tým pádom im zvýšia riadne mzdy, a to je normálny proces, tak ako o tom hovoria odborári. Mať dôstojnú základnú mzdu a nemať žobrácku mzdu a musieť otročiť v nedeľu, aby som vôbec dosiahol nejakú slušnú mzdu. Myslím si, že aj odborári, aj trh budú a smerujú týmto smerom a týmto smerom smeruje aj náš zákon s pani poslankyňou Záborskou. Ďakujem veľmi pekne.